হিন্দু ধর্মকে রক্ষা করবে তৃণমূলই, বিধানসভায় বললেন মমতা

কলকাতা: বুধবার মুখ্যমন্ত্রীর ভাষণকে কেন্দ্র করে তুমুল হট্টোগোল বাঁধল বিধানসভায়। বিরোধী দলনেতা শুভেন্দু অধিকারীর (Suvendu Adhikari) ‘চ্য়াংদোলা’ মন্তব্যে বুধবার উত্তাল হয়ে উঠল বিধানসভা (West Bengal Assembly)। মুখ্যমন্ত্রী বলতে উঠলেই উঠে দাঁড়িয়ে তুমুল বিক্ষোভ দেখাতে থাকেন বিজেপি বিধায়করা। স্লোগান দিতে থাকেন বিরোধীরা। পাল্টা বিজেপি বিধায়কদের উদ্যোশে মুখ্যমন্ত্রী বলেন, রোজ অশান্তি ভাঙচুর করতে দেব না। এদিন তাঁর ভাষণে মমতা বন্দ্যোপাধ্যায় (Mamata Banerjee) দাবি করেন, বিজেপি নয়, হিন্দু ধর্মকে রক্ষা করবে তৃণমূল। প্রতিবাদে ফের অধিবেশন কক্ষে কাগজ ছেঁড়েন শুভেন্দুরা। ওয়াকআউট করে বিধানসভা চত্বরে বিক্ষোভ দেখান বিজেপি বিধায়করা।

বুধবার মুখ্যমন্ত্রী ভাষণে শুরু থেকে বেশ আক্রমণাত্মক ছিলেন। মঙ্গলবার বিধানসভায় সামনে শুভেন্দু অধিকারী বলেছিলেন, ‘মুসলিম বিধায়কদের ছুড়ে ফেলে দেব’ এই মন্তব্যের তীব্র সমালোচনা করেন মুখ্যমন্ত্রী। মুখ্যমন্ত্রী মমতা বন্দ্যোপাধ্যায় বলতে শুরু করেন। এদিকে স্লোগান তোলেন বিজেপি বিধায়করা। তখন মমতা বলেন, গতকালের বিবৃতি আমি শুনেছি। চেয়ারটা সবার, কারও কিছু বলার থাকলে আমি বসে শুনব। আমার কথা ওরা শুনবে না, শ্লোগান তুলবেন, চিৎকার করবেন, এটা গণতন্ত্র নয়। আমি গণতন্ত্রকে সন্মান করি।
শুভেন্দুর মন্তব্যের প্রসঙ্গে মমতা বলেন, ‘ধর্মের নামে জালিয়াতি করবেন না। বিজেপি নয়, হিন্দু ধর্মকে রক্ষা করবে তৃণমূল। বিরোধী দল মানেই বিধানসভার মধ্যে রোজ ভাঙচুর হতে দেব না আমাদের দেশ ধর্মনিরপেক্ষ। এখানে সবাই নিজের ধর্মাচরণ করেন। সব থেকে বড় ধর্ম মানবিকতা। আপনাদের হিন্দু ধর্ম রামকৃষ্ণ – বিবেকানন্দের ধর্ম নয়। এটা রাজ্যকে ভয়ানক দিকে নিয়ে যাচ্ছে।আপনারা জানেন না বাংলাদেশের কত হিন্দুকে আমরা আশ্রয় দিয়েছি?

আরও পড়ুন: যাদবপুরের ঘটনায় পুলিশি তদন্তে হস্তক্ষেপ করল না হাইকোর্ট

মুখ্যমন্ত্রীর এই বক্তব্যের পরও থামেননি বিজেপি বিধায়করা। স্লোগান তুলে কাগজ ছিঁড়ে ওয়াক আউট করেন তাঁরা। এরপরই বিধানসভা চত্বরে প্লাকার্ড হাতে বিক্ষোভে শামিল হন বিরোধীরা। মুখ্যমন্ত্রী ও বিমান বন্দ্যোপাধ্যায়কে একহাত নেন তাঁরা। বিজেপির মুখ্যসচেতক শংকর ঘোষ বলেন, হুমায়ুঁ কবির, সিদ্দিকুল্লাহ চৌধুরী, ফিরহাদ হাকিমের মতো নেতারা রোজ হিন্দুদের আক্রমণ করেন কিন্তু তাদের বিরুদ্ধে কোনও পদক্ষেপ করা হয় না। মমতা বন্দ্যোপাধ্যায় বিধানসভা ভাঙচুরে নেতৃত্ব দিয়েছিলেন বলেও মন্তব্য করেন তিনি।

দেখুন ভিডিও